Z múdrosti otcov

Január

Ukážka z elektronickej knihy

Zostavil: Miron Keruľ-Kmec

Z múdrosti otcov - Január

Jazyková korektúra:

Jana Keruľ-Kmecová

Návrh obálky a grafická úprava:

Štefan Keruľ-Kmec ml.

ISBN 978-80- 8233-129-8

Vytvorenie elektronickej verzie Dibuk, s. r. o., 2022

Úvod

Je už pomaly tradíciou, že každé pôstne obdobie v našej farnosti je spojené s určitou výzvou k osvojeniu si alebo upevneniu nejakého prostriedku duchovného života. Posledná výzva viedla k osvojeniu si pravidelného duchovného čítania. V praxi to znamenalo zvoliť si dielo niektorého zo svätých učiteľov duchovného života, každé ráno si prečítať krátky odsek a počas dňa uvažovať nad prečítaným textom s postojom poslušného učeníka, ktorý počul poučenie učiteľa a snaží sa ho naplniť. Tí, ktorí prijali túto výzvu, rýchlo spoznali útechu a povzbudenie, ktoré vychádza z tohto asketického čítania. A vyjadrili rozhodnutie, že v tejto aktivite budú pokračovať aj po skončení pôstneho obdobia.

Práve toto ich rozhodnutie sa stalo inšpiráciou pre zostavenie tejto brožúrky, ktorá prináša poučenia svätých učiteľov duchovného života. Títo svätí otcovia nás učia modliť sa, myslieť a žiť kresťanským spôsobom. Prinášajú múdrosť, ktorú nadobudli vlastnou skúsenosťou v duchovných zápasoch. Ponúkajú ju ďalším generáciám podobne, ako otcovia ponúkajú dedičstvo deťom, ktoré je plodom ich veľkých námah. Prijatie ich skúseností nám pomáha kráčať istejšie a rýchlejšie po ceste k spáse.

Pristúpme k ich poučeniam s pokorou a poslušnosťou učeníkov, ktorí túžia osvojiť si umenie duchovného života od tých, ktorí už dosiahli nebo.

1. január

PODSTATA KRESŤANSKÉHO ŽIVOTA

Jestvuje moment, veľmi zreteľný moment, ktorý je výrazne zaznamenaný v toku nášho života, kedy človek začína žiť kresťanský život. Je to moment, keď v ňom začali byť prítomné charakteristické znaky kresťanského života. Kresťanský život je nadšenie a sila pre zotrvávanie v spoločenstve s Bohom prostredníctvom aktívneho napĺňania jeho svätej vôle, podľa našej viery v Ježiša Krista a s pomocou Božej milosti, na slávu jeho svätého mena.

Podstata kresťanského života leží v spoločenstve s Bohom, v Ježišovi Kristovi našom Pánovi – v spoločenstve s Bohom, ktoré je na začiatku zvyčajne ukryté nielen pre druhých, ale tiež pred nami samými. Svedectvo tohto života, ktoré je viditeľné alebo môže byť v nás vnímané, je vrúcnosť aktívneho nadšenia páčiť sa Bohu kresťanským spôsobom, s úplnou sebaobetou a odmietnutím všetkého, čo sa mu protiví. Keď nastane takýto zápal, vtedy začína kresťanský život. Človek, v ktorom je takýto zápal neprestajne aktívny, žije kresťanským spôsobom.

Sv. Teofan Zatvornik

Uvažuj pred Božou tvárou...

Aké je svedectvo môjho kresťanského života?

Túžim sa páčiť Bohu vo všetkom, čo robím?

Pane, dotkni sa môjho srdca, aby som neustále túžil po spoločenstve s Tebou.

2. január

OHEŇ AKTÍVNEHO ZÁPALU

Pravým znakom kresťanského života je oheň aktívneho zápalu s úmyslom páčiť sa Bohu. Teraz povstáva otázka, ako je tento oheň zapálený? Kto ho spôsobuje? Takýto zápal vyvoláva pôsobenie milosti. Nenastáva to však bez účasti našej slobodnej vôle. Kresťanský život nie je prirodzený život. Toto by mal byť spôsob, ako sa začína alebo sa rozhára: ako v semiačku nastáva rast, keď vlhko a teplo prenikajú ku klíčku, ktorý je ešte ukrytý vo vnútri a prebúdzajú silu života. Podobne tiež v nás, Boží život sa rozhára, keď Boží Duch preniká do srdca a vkladá do neho začiatok života podľa Ducha, očisťuje a dáva dokopy začiernené a rozbité črty Božieho obrazu. Túžba a hľadanie sú prebudené (konaním zvnútra); potom zostupuje milosť (skrze sviatosti) a zjednotením s našou slobodou spôsobuje silný zápal. Ale nech si nikto nemyslí, že sám môže dať zrod takejto sile života; človek sa musí za to modliť a byť pripravený to prijať. Oheň zápalu s mocou – to je milosť nášho Pána. Boží Duch zostupuje do srdca a začína v ňom konať so zápalom, ktorý je pohlcujúci a činorodý.

Sv. Teofan Zatvornik

Uvažuj pred Božou tvárou...

Hlavnou charakteristikou kresťana je silná a neprestajná túžba páčiť sa Bohu, prejavovaná úsilím o napĺňanie jeho prikázaní.

Túžim po tom, aby sa vo mne rozhorel Boží život?

Modlím sa za dar posvätného nadšenia?

Pane, udeľ mi dar zápalu, ktorý je začiatkom kresťanského života.

Koniec ukážky